作者:虞世南
標題:雜曲歌辭：結客少年場行
內容:韓魏多奇節，倜儻遺名利。共矜然諾心，各負縱橫志。結友一言重，相思千里至。綠沈明月弦，金絡浮雲轡。吹簫入吳市，擊築遊燕肆。尋源博望侯，結客遠相求。少年重一顧，長驅背隴頭。焰焰霜戈動，耿耿劍虹浮。天山冬夏雪，交河南北流。雲起龍沙暗，木落雁行秋。輕生殉知己，非是為身謀。